3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์

บริษัท อีโนเว รับเบอร์ (ประเทศไทย) จำกัด (มหาชน) ประกอบกิจการหลักในการผลิต
และจำหน่ายผลิตภัณฑ์ 3 ชนิดด้วยกัน

1.  ยางนอกรถจักรยานยนต์ ภายใต้เครื่องหมายการค้า IRC เป็นหลัก
    บริษัทฯทำการผลิตและจำหน่ายไปยังตลาดในประเทศและต่างประเทศ
    สำหรับตลาดในประเทศจะจำหน่ายโดยตรงแก่ บริษัทผู้ผลิตรถจักรยานยนต์ ซึ่งเรียกว่า OEM
    (Original Equipped Manufacturer) ทั้ง 6 ราย ได้แก่ รถจักรยานยนต์ Honda ,
    Yamaha , Suzuki , Kawasaki , Cagiva และ Tiger และจำหน่ายให้แก่
    ตลาดทดแทน (Replacement) อันได้แก่ ตลาดอะไหล่เพื่อเปลี่ยนยางเส้นต่อๆไป
    โดยผ่านตัวแทนจำหน่ายคือ บริษัท สิทธิผล 1919 จำกัด
    ส่วนตลาดในต่างประเทศนั้นจะจำหน่ายไปในภูมิภาคต่างๆทั่วโลก ได้แก่ ญี่ปุ่น, เอเชีย,
    ยุโรปตะวันออกกลาง และอเมริกา

2. ยางในรถจักรยานยนต์ ภายใต้เครื่องหมายการค้า IRC เป็นหลัก
บริษัทฯทำการผลิตและจำหน่ายไปยังตลาดในประเทศ และต่างประเทศ
โดยที่ผลิตภัณฑ์ของบริษัทฯมีหลายขนาดและชนิดที่หลากหลายเพื่อตอบสนองความต้องการของลูกค้าในทุกกลุ่ม
ทั้งตลาดในประเทศและต่างประเทศเช่นเดียวกันกับผลิตภัณฑ์ยางนอก

3. ผลิตภัณฑ์ชิ้นส่วนยางเพื่อใช้ในอุตสาหกรรม (Industrial Elastomer
Part)บริษัทฯทำการผลิตและจำหน่ายชิ้นส่วนยางประเภทต่างๆ
โดยส่วนใหญ่จำหน่ายสู่อุตสาหกรรมผู้ผลิตรถยนต์ และรถจักรยานยนต์ (Original Equipped
Manufacturer) ผลิตภัณฑ์สำคัญ เช่น ยางแท่นเครื่อง , ยางขอบกระจก ,ยางขอบประตู
และชิ้นส่วนยางอื่นๆ กลุ่มลูกค้าคือ ผู้ผลิตรถยนต์ รถจักรยายนต์ และผู้ผลิตชิ้นส่วนต่อเนื่องทั้งหมด
ส่วนยอดจำหน่ายที่เหลือเป็นชิ้นส่วนอุตสาหกรรมอื่นๆทั่วไป เช่น ยางติดวาล์วทางเดินน้ำ,
ยางหุ้มข้อต่อ, ยางกันกระเทือน, ยางครอบวาล์วเครื่องใช้ไฟฟ้า, ยางพันท่อแอร์ เป็นต้น

สัญญาการให้ความช่วยเหลือด้านเทคนิค

บริษัท อีโนเว รับเบอร์ (ประเทศไทย) จำกัด (มหาชน) และบริษัท อีโนเว รับเบอร์
จำกัดประเทศญี่ปุ่นได้มีการทำสัญญาการให้ความช่วยเหลือทางด้านเทคนิคต่อกัน(Technical
Assistance Agreement) ในวันที่ 8 กรกฎาคม 2513 เป็นต้นมา
และมีการต่ออายุกันจนกระทั่งปัจจุบัน สัญญาดังกล่าวมีผลใช้บังคับจนถึงวันที่ 7 กรกฎาคม 2553
สาระสำคัญของสัญญาประกอบด้วยการอนุญาตให้บริษัท อีโนเว รับเบอร์ (ประเทศไทย) จำกัด
(มหาชน) ใช้เครื่องหมายการค้า “ IRC” รวมทั้งการช่วยเหลือเทคโนโลยีในการผลิต
ผลิตภัณฑ์ยางนอก ยางใน รถจักรยานยนต์ และชิ้นส่วนยางเพื่อใช้ในอุตสาหกรรมต่างๆ
ทั้งนี้เพื่อให้คุณภาพของผลิตภัณฑ์ที่ผลิตในประเทศไทยได้มาตรฐานเดียวกับผลิตภัณฑ์ที่ผลิตโดย บริษัท
อีโนเว รับเบอร์ จำกัด ประเทศญี่ปุ่น
ในการนี้บริษัทมีสัญญาที่จะต้องจ่ายค่าธรรมเนียมในการใช้เครื่องหมายการค้า
และความช่วยเหลือทางด้านเทคโนโลยีให้แก่บริษัท อีโนเว รับเบอร์ จำกัด ประเทศญี่ปุ่น
โดยคิดแยกตามสายผลิตภัณฑ์ดังนี้คือ

A. 0.95% ของยอดจำหน่ายสุทธิสำหรับผลิตภัณฑ์ยางนอกรถจักรยานยนต์

B. 0.93% ของยอดจำหน่ายสุทธิสำหรับผลิตภัณฑ์ยางในรถจักรยานยนต์

C. 2.87% ของยอดจำหน่ายสุทธิในปีที่ 1 สำหรับผลิตภัณฑ์ชิ้นส่วนยางอุตสาหกรรม

2.50% ของยอดจำหน่ายสุทธิในปีที่ 2 สำหรับผลิตภัณฑ์ชิ้นส่วนยางอุตสาหกรรม

  2.00% ของยอดจำหน่ายสุทธิในปีที่3,4 และ 5 สำหรับผลิตภัณฑ์ชิ้นส่วนยางอุตสาห กรรม

  1.00% ของยอดจำหน่ายสุทธิในปีที่ 6 และปีต่อๆไปสำหรับผลิตภัณฑ์ชิ้นส่วนยาง

  อุตสาหกรรม

บัตรส่งเสริมการลงทุน

บริษัท อีโนเว รับเบอร์ (ประเทศไทย) จำกัด (มหาชน)
ได้รับบัตรส่งเสริมการลงทุนจากคณะกรรมการส่งเสริมการลงทุนรวมทั้งสิ้น 10 ฉบับดังนี้

1.  ยางนอกยางในเพื่อชิ้นส่วนอะไหล่

2.  ยางขอบตู้คอนเทนเนอร์ ยางขอบประตู และยางขอบกระจก

3.  ยางสำหรับผลิตภัณฑ์อีเลคทรอนิคเพื่อการส่งออก

4.  ผลิตยางฟองน้ำเพื่อการส่งออก

5.  ผลิตยางนอกยางใน

6.  COMPOUND RUBBER

7.  ยางนอกรถจักรยานยนต์

8.  โยกย้ายสถานประกอบการผลิตชิ้นส่วนยางชนิดต่างๆ และยางผสม

9.  ผลิตชิ้นส่วนยางชนิดต่างๆ และยางผสม

10. ผลิตยางแท่นเครื่อง ชิ้นส่วนยางและยางผสม

ปัจจุบันหมดอายุแล้ว 5 ฉบับ ยกเลิก 2 ฉบับ ยังคงได้รับสิทธิประโยชน์จากบัตรส่งเสริมการลงทุนอีก
3 ฉบับ ดังมีรายละเอียดดังนี้

บัตรส่งเสริมการลงทุนเลขที่ 7022/2538 ลงวันที่ 5 กรกฎาคม 2538 และฉบับแก้ไขเพิ่มเติมเลขที่ 4821/2541 (2-7022/2538) ลงวันที่ 24 เมษายน 2541 ในกิจกรรมประเภท การผลิตผลิตภัณฑ์ยาง และประเภท 4.25 การผลิตชิ้นส่วนอื่นๆ ของยานพาหนะ

โดยได้รับสิทธิและประโยชน์ที่สำคัญดังนี้

1.  ตามมาตรา 31
    ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาสามปี
    นับแต่วันที่เริ่มมีรายได้จากการประกอบกิจการนั้น
    รายได้ที่ต้องนำมาคำนวณกำไรสุทธิที่ได้จากการประกอบกิจการตามวรรคหนึ่ง
    ให้รวมถึงรายได้จากการจำหน่ายผลพลอยได้ ได้แก่
    เศษหรือของเสียจากขบวนการผลิตในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคล
    ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้น
    โดยจะเลือกหักจากกำไรสุทธิของปีใดปีหนึ่งหรือหลายปีก็ได้

2.  ตามมาตรา 34
    ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
    31
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

3.  ตามมาตรา 36 (1)
    ให้ได้รับยกเว้นอากรขาเข้าสำหรับวัตถุดิบและวัสดุจำเป้นที่ต้องนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาหนึ่งปี
    นับแต่วันนำเข้าครั้งแรก

4.  ตามมาตรา 36 (2)
    ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อการส่งกลับออกไปเป็นระยะเวลาหนึ่งปีนับแต่วันนำเข้าครั้งแรก
    ทั้งนี้ต้องไม่ก่อนวันที่ 17 กุมภาพันธ์ 2541

บัตรส่งเสริมการลงทุนเลขที่ 1152/2540 ลงวันที่ 6 มีนาคม 2540 และฉบับแก้ไขเพิ่มเติมเลขที่
4782/2541 ลงวันที่ 24 เมษายน 2541 ในกิจการผลิตชิ้นส่วนยางชนิดต่างๆและยางผสม ประเภท
1.19 การผลิตผลิตภัณฑ์ยาง และประเภท 4.25 การผลิตชิ้นส่วนอื่นๆของยานพาหนะ

โดยได้รับสิทธิและประโยชน์ที่สำคัญดังนี้

1.  ให้ได้รับลดหย่อนอากรขาเข้ากึ่งหนึ่งเฉพาะเครื่องจักรที่ไม่อยู่ในรายการปรับลดอากรขาเข้าตามประกาศกระทรวงการคลังที่
    ศก. 13/2533

2.  ตามมาตรา 28
    ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมติ
    เฉพาะเครื่องจักรส่วนที่ยังไม่ได้นำเข้าหรือที่นำเข้าแล้ว
    แต่ได้รับอนุญาตจากสำนักงานให้ใช้ธนาคารค้ำประกัน
    หรือที่ได้ขอสงวนสิทธิ์การคืนอากรขาเข้าไว้กับกรมศุลกากรแล้ว ทั้งนี้ตั้งแต่ วันที่ 4 มีนาคม
    2541

3.  ตามาตรา 36 (1)
    ให้ได้รับยกเว้นอากรขาเข้าสำหรับวัตถุดิบแลัวัสดุจำเป็นที่ต้องนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาหนึ่งปี
    นับแต่วันนำเข้าครั้งแรก

4.  ตามมาตรา 36 (2)
    ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อส่งกลับออกไปเป็นระยะเวลาหนึ่งปี
    นับแต่วันนำเข้าครั้งแรก

5.  ตามมาตรา 36 (4)
    ให้ได้รับอนุญาตให้หักเงินได้พึงประเมินเป็นจำนวนเงินเท่ากับร้อยละห้าของรายได้ที่เพิ่มขึ้นจากปีก่อน
    จากการส่งออกเป็นระยะเวลาสิบปี นับแต่วันที่มีรายได้จากการประกอบกิจการนั้น
    ทั้งนี้รายได้จากการส่งออกของปีนั้นๆจะต้องไม่ต่ำกว่ารายได้จากการส่งออกเฉลี่ยของสามปีย้อนหลังยกเว้นสองปีแรก
    ทั้งนี้ต้องไม่เกินวันที่ 17 กุมภาพันธ์ 2541

บัตรส่งเสริมการลงทุนเลขที่ 1556(1) / 2544 ลงวันที่ 31 สิงหาคม 2544 ในกิจการประเภท 4.8 กิจการชิ้นส่วนพาหนะ และประเภท 6.9 กิจการผลิตผลิตภัณฑ์พลาสติก หรือเคลือบพลาสติก

โดยได้รับสิทธิและประโยชน์ที่สำคัญคือ

1.  ตามมาตรา 29 ให้ได้รับลดหย่อนอากรขาเข้าสำหรับเครื่องจักรกึ่งหนึ่งตามที่คณะกรรมการ
    พิจารณาอนุมติเว้นแต่รายการเครื่องจักรที่มีอากรขาเข้าต่ำกว่าร้อยละสิบ จะไม่ได้รับลดหย่อน

2.  ตามมาตรา 31
    ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาสามปี
    นับแต่วันที่เริ่มมีรายได้จากการประกอบกิจการนั้น
    รายได้ที่ต้องนำมาคำนวณกำไรสุทธิที่ได้จากการประกอบกิจการตามวรรคหนึ่ง
    ให้รวมถึงรายได้จากการจำหน่ายผลพลอยได้ ได้แก่
    เศษหรือของเสียจากขบวนการผลิตในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคล
    ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้น
    โดยจะเลือกหักจากกำไรสุทธิของปีใดปีหนึ่งหรือหลายปีก็ได้

3.  ตามมาตรา 34
    ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
    31
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

4.  ตามมาตรา 36 (1)
    ให้ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาหนึ่งปี
    นับแต่วันนำเข้าครั้งแรก

5.  ตามมาตรา 36 (2)
    ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อการส่งกลับออกไปเป็นระยะเวลาหนึ่งปี
    นับแต่วันนำเข้าครั้งแรก

    1.  การตลาดและภาวะการตลาด

  กลยุทธ์ทางการตลาด

บริษัท อีโนเว รับเบอร์ (ประเทศไทย) จำกัด (มหาชน)
เป็นบริษัทที่มีความสามารถในการครองส่วนแบ่งตลาดได้ค่อนข้างสูงในอุตสาหกรรมการผลิตและจำหน่ายยางนอก-ยางในรถจักรยานยนต์รวมทั้งผลิตภัณฑ์ชิ้นส่วนยางอุตสาหกรรม
ทั้งนี้เนื่องจากบริษัทมีจุดเด่นทางการตลาดดังนี้คือ

1. บริษัท อีโนเว รับเบอร์ (ประเทศไทย) จำกัด (มหาชน)
เกิดจากการลงทุนร่วมกันระหว่างผู้ถือหุ้นสัญชาติไทยซึ่งมีความชำนาญและคุ้นเคยต่อสภาพในประเทศ
กับบริษัท อีโนเว รับเบอร์ จำกัด ประเทศญี่ปุ่น ทำให้บริษัทฯมีความได้เปรียบในเชิงแข่งขัน
ทั้งนี้เพราะบริษัท

อีโนเว รับเบอร์ จำกัด ประเทศญี่ปุ่น เป็นบริษัทผู้ผลิตยางนอก-ยางในรถจักรยานยนต์
และผลิตภัณฑ์ชิ้นส่วนยางเพื่อใช้ในอุตสาหกรรม รวมทั้งผลิตภัณฑ์อื่นๆที่ใช้ในอุตสาหกรรมรถยนต์
และอุตสาหกรรมอื่นๆ เช่น อุตสาหกรรมการก่อสร้าง อุตสาหกรรมการบรรจุหีบห่อ เป็นต้น
โดยบริษัทดังกล่าวเป็นผู้นำทางการตลาดในประเทศญี่ปุ่น
กล่าวคือเป็นผู้ผลิตผลิตภัณฑ์ยางนอกและยางในรถจักรยานยนต์ให้แก่ผู้ประกอบการผลิตรถจักรยานยนต์ทั้ง
4 รายในตลาด OEM (Original Equipment Manufacturer) ในประเทศญี่ปุ่น
นอกจากนี้ยังเป็นบริษัทที่มีเทคโนโลยีการผลิตในระดับที่ได้มาตรฐานเป็นที่ยอมรับในคุณภาพของผลิตภัณฑ์ทำให้บริษัทมีจุดแข็ง
ทั้งนี้เพราะบริษัทฯได้รับการถ่ายทอดเทคโนโลยีในการผลิตจากบริษัทดังกล่าว
อีกทั้งบริษัทดังกล่าวในประเทศญี่ปุ่นนั้นมีลูกค้าเป็นผู้ประกอบการผลิตรถจักรยานยนต์ทั้ง 4
รายในตลาด OEM ในประเทศญี่ปุ่น โดยผู้ประกอบการผลิตรถจักรยานยนต์ทั้ง 4 รายนั้น
ส่วนใหญ่เป็นบริษัทผู้ถ่ายทอดเทคโนโลยีให้แก่ผู้ประกอบการผลิตรถจักรยานยนต์ในประเทศไทยซึ่งเป็นลูกค้าบริษัทเช่นกัน
ทำให้ความสัมพันธ์และความกลมเกลียวระหว่างชนชาติญี่ปุ่นเหนียวแน่น
ดังนั้นจึงทำให้บริษัทได้รับความเชื่อถือและการยอมรับจากลูกค้าในเรื่องคุณภาพผลิตภัณฑ์วัตถุดิบที่ใช้ในการผลิต
รวมทั้งเทคโนโลยีในการผลิตที่มีมาตรฐานเดียวกับบริษัท อีโนเว รับเบอร์ จำกัด ประเทศญี่ปุ่น
ซึ่งผลทำให้การผลิตเป็นไปอย่างมีประสิทธิภาพมากที่สุด

2. การยอมรับในเครื่องหมายการค้าของบริษัทสำหรับผลิตภัณฑ์ยางนอก ยางในรถจักรยานยนต์
การที่บริษัทเป็นบริษัทฯที่เกิดจากการร่วมทุนกับบริษัท อีโนเว รับเบอร์ จำกัด ประเทศญี่ปุ่น
ซึ่งเป็นบริษัทที่มีชื่อเสียงและเป็นผู้นำทางการตลาดในประเทศญี่ปุ่น
รวมทั้งได้มีการถ่ายทอดเทคโนโลยีการผลิตมายังบริษัทฯทำให้บริษัทฯสามารถผลิตผลิตภัณฑ์ที่มีคุณภาพทัดเทียมกับผลิตภัณฑ์ที่ผลิตได้ในประเทศญี่ปุ่น
สำหรับในประเทศไทยนั้นบริษัท อีโนเว รับเบอร์ (ประเทศไทย) จำกัด (มหาชน)
เป็นบริษัทแรกที่เป็นผู้บุกเบิกตลาดยางนอก
ยางในรถจักรยานยนต์จนประสบความสำเร็จในการครองส่วนแบ่งตลาดในประเทศ
โดยบริษัทเป็นผู้ผลิตยางนอก-ยางในรถจักรยานยนต์ที่จำหน่ายให้แก่ผู้ประกอบกิจการผลิตรถจักรยานยนต์ส่วนใหญ่ในประเทศ
จึงทำให้เครื่องหมายการค้า IRC
เป็นที่รู้จักและได้รับการยอมรับอย่างกว้างขวางในประเทศทั้งในด้านคุณภาพและบริการที่ดี

3. ความสามารถในการครอบคลุมตลาด ผู้บริโภคสามารถแยกแยะกลุ่มต่างๆได้โดยแจกแจงได้จาก
กลุ่มอายุ , กลุ่มรายได้ , กลุ่มอาชีพ และอื่นๆ
ซึ่งสัดส่วนของกลุ่มผู้บริโภคต่างๆจะแตกต่างไปตามสถาวะการณ์
ด้วยศักยภาพในด้านเทคโนโลยีการออกแบบผลิตภัณฑ์และการผลิต
บริษัทฯสามารถสร้างผลิตภัณฑ์และจำหน่ายให้ครอบคลุมตลาดกลุ่มต่างๆได้ดี และมีความคล่องตัว

4. การผลิตผลิตภัณฑ์ชิ้นส่วนยางที่เน้นผลิตภัณฑ์ที่มีคุณภาพ
ในการผลิตผลิตภัณฑ์ดังกล่าวบริษัทฯได้ให้ความสำคัญต่อการวิจัยและพัฒนาเป็นอย่างมาก
ทั้งนี้ลูกค้าของบริษัทฯจะเป็นโรงงานผู้ประกอบการทั้งสิ้น
โดยที่ลูกค้าส่วนใหญ่จะเป็นบริษัทที่มีการลงทุนร่วมกับบริษัทในประเทศญี่ปุ่น
ผลิตภัณฑ์ชิ้นส่วนยางเพื่อใช้ในอุตสาหกรรมจะถูกออกแบบร่วมกันระหว่างบริษัทและลูกค้า
โดยจะคำนึงถึงเทคโนโลยีและความสามารถในการผลิต
จนกระทั่งมีคุณสมบัติตรงตามความต้องการของลูกค้า
รวมทั้งการรับประกันคุณภาพจนกระทั่งเป็นที่พอใจแล้วจึงอนุมัติให้บริษัทฯเป็นผู้ผลิตเพื่อป้อนผลิตภัณฑ์ให้แก่ลูกค้า
จึงทำให้ผลิตภัณฑ์ของบริษัทฯมีคุณภาพสูงและเป็นไปตามความต้องการของลูกค้า
ซึ่งสิ่งเหล่านี้จะทำให้บริษัทฯมีจุดแข็งเพราะการที่ผลิตภัณฑ์ของบริษัทฯมีคุณภาพสูงและบริการที่ดีต่อลูกค้าทำให้คู่แข่งขันมาแข่งขันในกลุ่มลูกค้าของบริษัทฯได้ยาก

ยิ่งไปกว่านั้นบริษัทฯยังได้รับการรับรองระบบคุณภาพมาตรฐานสากล คือ ISO 9002 ,
มาตรฐานคุณภาพสินค้าของยุโรป (E-MARK) และได้รับรองมาตรฐาน QS 9000
ซึ่งเพิ่มความมั่นใจแก่ลูกค้าทั้งภายในประเทศ และต่างประเทศเป็นอย่างดี

5. บริษัทฯมีความได้เปรียบในการจัดหาวัตถุดิบ เนื่องจากบริษัทฯยังคงเป็นผู้นำตลาดอยู่ในปัจจุบัน
ปริมาณการใช้วัตถุดิบของบริษัทฯเมื่อเทียบกับคู่แข่งขันแล้วยังมีปริมาณที่มาก
ด้วยเหตุนี้บริษัทฯจึงมีอำนาจในการต่อรองค่อนข้างสูง
นอกจากนั้นวัตถุดิบบางรายการบริษัทฯได้ใช้นโยบายร่วมจัดซื้อกับบริษัทต่างๆภายในกลุ่ม IRC
จึงทำให้บริษัทฯสามารถเลือกผู้ขายได้ทั้งในด้านราคา คุณภาพ และความสามารถในการจัดส่ง
ซึ่งการจัดหาวัตถุดิบอย่างมีประสิทธิภาพนี้ได้ส่งผลต่อต้นทุนการผลิตที่ได้เปรียบคู่แข่งขัน
และสามารถผลิตผลิตภัณฑ์ที่มีคุณภาพได้มาตรฐานและทันต่อความต้องการลูกค้าได้

ถึงแม้ว่าบริษัทฯจะมีจุดเด่นและข้อได้เปรียบหลายประการเมื่อเทียบกับคู่แข่งขันดังที่กล่าวมาแล้วข้างต้นก็ตาม
แต่ในปัจจุบันเนื่องจากมีผู้ผลิตรายอื่นมีความสนใจเข้ามาประกอบธุรกิจในอุตสาหกรรมนี้มากกว่าเดิม
บริษัทฯจึงมีกลยุทธ์ทางการตลาดเพื่อเผชิญต่อสภาพการแข่งขันและเสริมข้อได้เปรียบของบริษัทฯให้เพิ่มมากขึ้น
ดังนี้คือ

การวิจัยและพัฒนาผลิตภัณฑ์ บริษัทฯมีการวิจัยและพัฒนาผลิตภัณฑ์ของบริษัทฯทั้งยางนอก
ยางในรถจักรยานยนต์เพื่อให้ได้มาตรฐานและคุณภาพที่ดีมากขึ้น เช่น
พยายามในการจัดหาวัตถุดิบชนิดใหม่ๆมาใช้ในการผลิตเพื่อให้ยางที่ได้มีความทนทาน
และมีอายุการใช้งานที่ยาวนานกว่าเดิม
รวมถึงได้มีการทำวิจัยถึงความต้องการของผู้บริโภคในผลิตภัณฑ์ยางนอกยางในเพื่อนำมาออกแบบผลิตภัณฑ์รุ่นใหม่เรื่อยมา
ซึ่งจะทำให้บริษัทฯมีผลิตภัณฑ์หลายประเภทที่เหมาะสมกับวัตถุประสงค์การใช้งานที่แตกต่างกันไป
และเป็นยางที่มีคุณภาพและมาตรฐานในระดับต่างๆกัน
ทั้งนี้บริษัทจะมีผลิตภัณฑ์ยางที่หลากหลายอันจะส่งผลดีให้บริษัทสามารถสนองความต้องการของลูกค้าได้ตรงกับความต้องการของลูกค้ามากขึ้น
นอกจากนี้บริษัทฯยังได้รับการถ่ายทอดเทคโนโลยีในการผลิตยางในรถจักรยานยนต์ชนิดพิเศษ (Tuff
up Tube) ซึ่งมีการบรรจุสารเคมีพิเศษ
ภายในสารเคมีดังกล่าวจะเข้ามาอุดรอยรั่วทันทีในกรณียางในถูกของมีคมหรือของแหลม
ซึ่งจะช่วยยืดอายุการใช้งานของยางในให้มากขึ้นอีกหลายเท่าตัว
ซึ่งผลิตภัณฑ์ดังกล่าวเป็นลิขสิทธิ์การผลิตเฉพาะของ IRC เท่านั้น
ผลิตภัณฑ์ดังกล่าวขณะนี้ได้โยกย้ายการผลิตมาที่ประเทศไทย 100% แล้ว
ซึ่งบริษัทฯยังคงมุ่งแสวงหาผลิตภัณฑ์ยางนอก ยางในประเภทอื่นๆ
ซึ่งบริษัทฯมีความสามารถที่จะผลิตได้ในอนาคต เช่น ยางล้อรถกอล์ฟ ยาง All Terrain
Vehicle (ATV)
หรือล้อยางอุตสาหกรรมเพื่อให้ผลิตภัณฑ์ของบริษัทฯมีความหลากหลายมากขึ้นในอนาคต
สำหรับการวิจัยและพัฒนาผลิตภัณฑ์ชิ้นส่วนยางเพื่อใช้ในอุตสาหกรรมให้ได้ผลิตภัณฑ์ประเภทใหม่เพื่อเป็นการหาตลาดใหม่ในอุตสาหกรรมที่นอกเหนือจากอุตสาหกรรมยานยนต์
รวมทั้งมีการพัฒนาผลิตภัณฑ์ชิ้นส่วนยางเดิมที่ผลิตอยู่ให้มีคุณภาพดียิ่งขึ้น
ทั้งนี้เนื่องจากแนวโน้มการส่งออกของรถยนต์เพิ่มสูงขึ้น
ประกอบกับยอดขายในประเทศเพิ่มสูงขึ้นอย่างมากเนื่องจากบริษัทผู้ผลิตรถยนต์ได้จัดรายการส่งเสริมการขาย
และประกอบกับอัตราดอกเบี้ยที่ลดลงจึงส่งผลให้ยอดขายของรถยนต์เพิ่มสูงขึ้น
จึงทำให้ลูกค้าต้องการผู้ผลิตที่มีความสามารถในการผลิตที่มีคุณภาพสูงขึ้นจึงก่อให้เกิดความได้เปรียบในเชิงแข่งขันในตลาดต่างประเทศ
ส่งผลให้บริษัทฯที่มีเทคโนโลยีสนับสนุนจากต่างประเทศจะได้เปรียบในระบบประกันคุณภาพ
จึงมีผลต่อการตัดสินใจการซื้อของลูกค้าซึ่งใช้คุณภาพเป็นหลักทำให้บริษัทที่มีการลงทุนร่วมกับบริษัทต่างประเทศที่มีความชำนาญและได้รับการถ่ายทอดเทคโนโลยีมีความได้เปรียบในการจำหน่าย

1.  ศักยภาพในการส่งออก

ในปัจจุบันบริษัทฯได้ขยายการส่งออกเพิ่มมากขึ้นจากเดิมที่เคยส่งออกไปยังตลาดในต่างประเทศประมาณ
10 ประเทศ ปัจจุบันได้ขยายเพิ่มไปกว่า 30 ประเทศแล้ว โดยมีผลมาจากบริษัท อีโนเว รับเบอร์
จำกัด
ประเทศญี่ปุ่นมีต้นทุนการผลิตที่สูงจึงทำการย้ายฐานการผลิตยางนอกและยางในรถจักรยานยนต์มายังบริษัทฯและประกอบกับการที่Inoue
Rubber Corporation Co.,Ltd Japan ได้ร่วมทุนกับ Bridgestone Corporation
Co.,Ltd.Japan ในการผลิตยางนอกรถจักรยานยนต์เพื่อการส่งออกด้วย
จึงทำให้ยอดการส่งออกของบริษัทฯเพิ่มสูงขึ้น

2.  กลยุทธ์ในการบริการที่ดีเพื่อตอบสนองความต้องการลูกค้าอย่างมีประสิทธิภาพ

บริษัทฯมีกลยุทธ์ในการส่งเสริมการขายหลายวิธีด้วยกัน
โดยบริษัทฯจะเน้นความต้องการของลูกค้าเป็นหลัก
กล่าวคือบริษัทฯมีกลยุทธ์ในกรทำให้ลูกค้าคุ้นเคยและยอมรับในคุณภาพของผลิตภัณฑ์ภายใต้เครื่องหมายการค้า
IRC
นอกจากนี้บริษัทมีการจัดให้ผู้บริหารระดับสูงเข้าพบลูกค้าในโรงงานของลูกค้าเพื่อรับคำติชมและนำมาปรับปรุงแก้ไขให้ลูกค้าพึงพอใจสูงสุด
ในการนี้บริษัทฯจะสำรวจ ความต้องการผลิตภัณฑ์ว่าลูกค้ามีความต้องการผลิตภัณฑ์ใดเป็นพิเศษหรือไม่
หรือมีผลิตภัณฑ์ใดที่ลูกค้าต้องการแต่บริษัทฯยังไม่ผลิตมาก่อน
ฝ่ายวิจัยและพัฒนาของบริษัทฯก็จะทำหน้าที่ในการวิจัยและพัฒนาผลิตภัณฑ์ใหม่ๆให้ทันต่อความต้องการลูกค้า
การที่บริษัทฯมีการเยี่ยมชมสถานประกอบการของลูกค้านี้นอกจากจะเป็นการสำรวจความต้องการแล้วบริษัทฯยังตระหนักถึงปัญหาต่างๆที่อาจเกิดขึ้นกับลูกค้าแต่ละราย
เช่น คุณภาพของผลิตภัณฑ์เป็นไปตามความต้องการลูกค้าหรือไม่
ความสามารถในการบริหารที่ดีและการจัดส่งได้ทันต่อความต้องการของลูกค้า เป็นต้น
สิ่งเหล่านี้บริษัทฯจะนำมาแก้ไขปรับปรุงคุณภาพในการบริการให้เป็นที่พอใจของลูกค้า
ในทางตรงกันข้ามบริษัทฯก็มีการจัดให้ลูกค้ามาเยี่ยมชมโรงงานของบริษัทฯอยู่เป็นระยะๆเช่นกัน
ทั้งนี้เพื่อให้ลูกค้าทราบถึงการเปลี่ยนแปลงและพัฒนาการของบริษัท
โดยเฉพาะในกรณีที่มีการพัฒนาผลิตภัณฑ์ใหม่หรือมีการปรับปรุงเทคโนโลยีในการผลิตเพื่อให้ได้ผลิตภัณฑ์ที่มีคุณภาพดียิ่งขึ้น
สรุปได้ว่าบริษัทฯมีกลยุทธ์ทางการตลาดที่เน้นถึงการตอบสนองความต้องการที่แท้จริงของลูกค้า
นอกจากนี้ความต้องการของลูกค้าที่ต้องการความมั่นใจว่าผู้ผลิตสามารถส่งมอบสินค้าให้ได้ตรงความต้องการ
ทำให้ลูกค้าต้องตรวจสอบกำลังการผลิตของผู้ผลิตพร้อมทั้งแผนการขยายกำลังผลิตในอนาคต
ดังนั้นบริษัทฯที่มีการขยายกำลังการผลิตเพื่อก่อให้เกิดการได้เปรียบในการจำหน่าย
และถ้ากำลังการผลิตรวมยังไม่สามารถสร้างความมั่นใจในการส่งมอบก็จะทำให้มีการส่งเสริมให้มีคู่แข่งขันรายใหม่เข้ามาในธุรกิจนี้

3.  การพัฒนาบุคลากรของบริษัท บริษัทฯได้ให้ความสำคัญต่อการพัฒนาทรัพยากรมนุษย์
    ทั้งนี้บริษัทฯได้จัดให้มีการอบรมและพัฒนาบุคลากรอยู่เป็นระยะ
    โดยเน้นให้พนักงานมีความเข้าใจในผลิตภัณฑ์ที่บริษัทฯจำหน่ายเพื่อเพิ่มความสามารถในการบริการแก่ลูกค้าซึ่งบริษัทฯจะมีกลยุทธ์ในการจัดสรรงานให้มีพนักงานจำนวนเหมาะสมกับจำนวนลูกค้าที่บริษัทฯมีอยู่
    ดังนั้นบริษัทฯจึงสามารถให้บริการที่ตรงต่อความต้องการอีกทั้งในกรณีที่เกิดปัญหาบริษัทก็สามารถแก้ไขปัญหาที่เกิดขึ้นได้ทันท่วงที
    นอกจากนี้การที่บริษัทฯจัดสรรบุคลลากรให้พอเหมาะต่อจำนวนลูกค้าจะทำให้บริษัทฯสามารถศึกษาลูกค้าและคู่แข่งขันได้เป็นอย่างดี
    อันจะส่งผลให้บริษัทฯมีความได้เปรียบในเชิงการแข่งขันในอุตสาหกรรมนี้

4.  นโยบายการตั้งราคาซึ่งพิจารณาจากระดับการออกแบบผลิตภัณฑ์

ผลิตภัณฑ์และคุณภาพตลอดจนการบริการซึ่งบริษัทฯได้นำเสนอลูกค้าและราคาอยู่ในระดับที่ลูกค้าพึงพอใจ

การจำหน่ายและช่องทางการจำหน่าย

ผลิตภัณฑ์ที่ผลิตได้ทั้งหมดของบริษัทฯจำหน่ายภายในประเทศเป็นส่วนใหญ่
แต่ในช่วงเวลาที่ผ่านมามีการส่งออกมากขึ้นปัจจุบันคิดเป็นสัดส่วนจำหน่ายในประเทศร้อยละ 70
และจำหน่ายต่างประเทศร้อยละ 30

ผลิตภัณฑ์ยางนอกและยางในรถจักรยานยนต์

การจำหน่ายผลิตภัณฑ์ภายในประเทศ

1.  การจำหน่ายเป็นชิ้นส่วนที่ใช้ในการผลิตภายในประเทศ (OEM)

  เป็นการส่งสำหรับตลาดชิ้นส่วนที่ใช้ในการผลิตให้กับบริษัทผู้ผลิตรถจักรยานยนต์ 6
  รายใหญ่ในประเทศด้วยกันคือ บริษัท ไทยฮอนด้า แมนูแฟคเจอริ่ง จำกัด , บริษัท ไทยซูซูกิ
  มอเตอร์ จำกัด , บริษัท ไทยยามาฮ่ามอเตอร์ จำกัด , บริษัท คาวาซากิ มอเตอร์
  เอ็นเตอร์ไพร์ส จำกัด , บริษัท ไทเกอร์ มอเตอร์ จำกัด และ บริษัท อินเตอร์เนชั่นแนล
  วิฮิเคิล จำกัด

2.  การจำหน่ายให้กับตัวแทนจำหน่าย (Replacement)

การจำหน่ายสู่ตลาดทดแทนภายในประเทศ บริษัทฯจำหน่ายให้กับบริษัท สิทธิผล 1919 จำกัด
ซึ่งเป็นผู้กระจายผลิตภัณฑ์สู่ตลาดอะไหล่ทั่วประเทศ โดยในการส่งสินค้าให้บริษัท สิทธผล 1919
จำกัด นั้น
บริษัทฯได้มีการทำสัญญาตัวแทนจำหน่ายซึ่งสัญญาดังกล่าวได้ระบุยอดจำหน่ายสุทธิประจำปีไว้ประมาณ
4,950,000 เส้น โดยราคาที่บริษัทฯจำหน่ายให้แก่บริษัท สิทธิผล 1919 จำกัด
จะไม่ต่ำกว่าราคาจำหน่ายผลิตภัณฑ์ให้แก่ลูกค้าในตลาด OEM ในประเทศ
อายุของสัญญามีผลบังคับใช้มีระยะเวลาสามปี นับตั้งแต่วันที่ 9 กันยายน 2536
และให้มีการขยายออกไปทุกระยะหนึ่งปี
เว้นแต่คู่สัญญาฝ่ายใดจะได้มีหนังสือบอกเลิกสัญญาไปยังคู่สัญญาอีกฝ่ายหนึ่ง 30
วันก่อนสิ้นระยะเวลาแต่ละครั้ง รวมถึงการส่งมอบ, การตรวจรับสินค้า,
การชำระเงินและการรับประกันคุณภาพ

การจำหน่ายผลิตภัณฑ์ออกไปยังตลาดต่างประเทศ

บริษัท อีโนเว รับเบอร์ (ประเทศไทย) จำกัด (มหาชน)
มีการจำหน่ายผลิตภัณฑ์ยางนอก-ยางในรถจักรยานยนต์ไปยังต่างประเทศทั้งในส่วนของตลาดOEM
และตลาด Replacement ซึ่งได้แก่ ประเทศญี่ปุ่น , ประเทศบริเวณตะวันออกกลาง ,
ประเทศในทวีปยุโรป, ทวีปอเมริกาเหนือ, อเมริกาใต้ และแถบทวีปเอเซีย ,ออสเตรเลีย,
นิวซีแลนด์ โดยในการจำหน่ายผลิตภัณฑ์ไปยังต่างประเทศนี้
ลูกค้าจะเน้นถึงคุณภาพของผลิตภัณฑ์เป็นอย่างมาก
ซึ่งจะทำให้ความสำคัญในการวิจัยและพัฒนาผลิตภัณฑ์ได้เปรียบในเชิงแข่งขัน

บริษัทฯมีช่องทางการจำหน่ายในตลาดต่างประเทศ 2 ช่องทางด้วยกันคือ

3.1 การจำหน่ายไปยังประเทศญี่ปุ่น

บริษัทฯจะจำหน่ายผลิตภัณฑ์ให้กับบริษัท อีโนเว รับเบอร์ จำกัด ประเทศญี่ปุ่น จากนั้นบริษัท อีโนเว
รับเบอร์ จำกัด ประเทศญี่ปุ่นก็จะนำไปจำหน่ายต่อให้ลูกค้าในตลาด OEM และ Replacement
ของประเทศญี่ปุ่นต่อไป โดยลักษณะของการสั่งซื้อและการจัดส่งจะเป็นการส่งโดยตรงให้กับบริษัท
อีโนเว รับเบอร์ จำกัด ประเทศญี่ปุ่น สำหรับกลุ่มลูกค้าของบริษัท อีโนเว รับเบอร์ จำกัด
ประเทศญี่ปุ่น จะเป็นลูกค้าในตลาด OEM และ Replacement ในประเทศญี่ปุ่น
ซึ่งแต่เดิมผลิตภัณฑ์ที่จำหน่ายเหล่านี้ บริษัท อีโนเว รับเบอร์ จำกัด
ประเทศญี่ปุ่นเป็นผู้ดำเนินการผลิตเองแต่เนื่องจากในปัจจุบันบริษัทดังกล่าวประสบปัญหาในเรื่องของเศรษฐกิจภายในประเทศไม่เอื้ออำนวยต่อการผลิตจึงทำให้ต้นทุนการผลิตสูงขึ้น
จึงมีการย้ายฐานการผลิตสำหรับยางนอก ยางในบางรุ่นมายังบริษัท อีโนเว รับเบอร์
(ประเทศไทย) จำกัด (มหาชน) และในปัจจุบันบริษัทฯยังทำการส่งออกไปยัง Bridgestone IRC
Manufacturing Co.,Ltd. ซึ่งเป็นปัจจัยอีกหนึ่งอย่างที่ทำให้บริษัทฯมียอดขายต่างประเทศเพิ่ม

3.2 การจำหน่ายไปยังประเทศอื่นๆที่ไม่ใช่ประเทศญี่ปุ่น

การจำหน่ายผลิตภัณฑ์ของบริษัทฯไปยังประเทศอื่นๆ เช่น กลุ่มประเทศเอเซีย ยุโรป ตะวันออกกลาง
สหรัฐอเมริกา และอเมริกาใต้ บริษัทฯจะจำหน่ายและจัดส่งไปยังลูกค้าโดยตรง
ซึ่งฝ่ายการตลาดของบริษัทฯจะเป็นผู้ทำการติดต่อลูกค้าโดยตรงโดยไม่ผ่านบริษัทอื่นใด

ผลิตภัณฑ์ยางเพื่อใช้ในอุตสาหกรรม

การจัดจำหน่ายผลิตภัณฑ์ชิ้นส่วนยางเพื่อใช้ในอุตสาหกรรมมีการจำหน่ายทั้งในภายในประเทศและส่งออกไปยังต่างประเทศโดยจำหน่ายโดยตรงไปยังตลาดOEMผู้ประกอบอุตสาหกรรมรถยนต์
และรถจักรยานยนต์ตลอดจนอุตสาหกรรมต่อเนื่อง โดยการจัดจำหน่ายดังนี้

1. กลุ่มอุตสาหกรรมผู้ผลิตรถยนต์ มีผู้ผลิตรถยนต์ทั้งหมดในประเทศเป็นลูกค้าสำคัญ เช่น เอ็มเอ็มซี
สิทธิผล , ฮอนด้า ออโตโมบิล , อีซูซุ มอเตอร์ , โตโยต้า , นิสสัน ออโตโมบิล
ออโต้อัลลายแอนซ์ และในอนาคตอันใกล้นี้จะจำหน่ายไปยัง บริษัท เจเนอร์รัล มอเตอร์
(ประเทศไทย) จำกัด โดยมีส่วนแบ่งในตลาดโดยรวมประมาณ 50%

2.  กลุ่มอุตสาหกรรมผู้ผลิตรถจักรยานยนต์
    ลูกค้าในกลุ่มนี้คือผู้ผลิตรถจักรยานยนต์ภายในประเทศทั้งหมด เช่น ไทยฮอนด้า แมนูแฟคเจอริ่ง
    ,ไทยซูซูกิ ,สยามยามาฮ่า, คาวาซากิ ,คาจิว่า และไทเกอร์ มอเตอร์
    ลูกค้ากลุ่มนี้มีส่วนแบ่งตลาดโดยรวมประมาณ 60%

3.  กลุ่มอุตสาหกรรมต่อเนื่อง ลูกค้าในกลุ่มนี้ที่ผลิตชิ้นส่วนประกอบเพื่อส่งต่อไปยังผู้ผลิตรถยนต์
    และรถจักรยานยนต์ ทั้งในประเทศและต่างประเทศ ลูกค้าที่สำคัญในกลุ่มนี้เช่น ไทยสแตนเลย์
    , ซัมมิท โชว่า , ไทยโคอิโต , ฮอนด้าล็อค , มิตซูบิชิ , โตโยต้า และอื่นๆอีกกว่า 70
    บริษัท กลุ่มนี้มีส่วนแบ่งตลาดโดยรวมประมาณ 50%

4.  กลุ่มอุตสาหกรรมอะไหล่หลังการขาย โดยลูกค้าทั้งหมดเป็นตัวแทนโดยตรงของผู้ผลิตรถยนต์
    และรถจักรยานยนต์ในประเทศ โดยจัดจำหน่ายทั้งภายในและภายนอกประเทศ
    ลูกค้าในกลุ่มนี้เช่น ตรีเพชร อีซูซุ ,สยามนิสสันอะไหล่, เอเชี่ยนฮอนด้า และอื่นๆ
    กลุ่มนี้มีส่วนแบ่งตลาด โดยรวมประมาณ 60-90%

5.  กลุ่มอุตสาหกรรมเครื่องไฟฟ้าและอิเลคโทรนิคส์ และอุตสาหกรรมอื่นๆ เช่น โตชิบา แคเรียร์
    , ฮิตาชิ คอนซูเมอร์ โปรดักส์ , โซนี่ โมไบล์ส และอื่นๆ

กลุ่มผู้ผลิตเครื่องยนต์อเนกประสงค์ เช่น สยามคูโบต้า

กลุ่มผู้ผลิตวาล์วเปิด ปิดน้ำ เช่น สยามคาสต์ ไออ้อนเวิร์ค , โตโยวาวล์ ประเทศญี่ปุ่น ,
เอบโบร์วาวล์ ประเทศเยอรมัน , นิปปอนฮูม

กลุ่มผู้ผลิตอาคารสำนักงาน โดยกลุ่มนี้มอบหมายให้ผลิตยางกันน้ำ
และป้องกันเสียงจากภายนอกอาคาร เช่น บีกริม แอนด์ โก (ประเทศไทย) , นิสโซ
มอบหมายให้ผลิตท่อยาง เพื่อใช้ในการเทคอนกรีต ผลิตภัณฑ์นี้ส่งออกไปยังประเทศญี่ปุ่น

6. กลุ่มลูกค้าส่งออก บริษัทฯมีลูกค้าที่ส่งออกโดยตรงมีทั้งกลุ่มที่ผลิตรถยนต์ รถจักรยานยนต์
และอุตสาหกรรมต่อเนื่อง

สภาวะทางการตลาดยางนอก-ยางในรถจักรยานยนต์ปี 2545

ตลาดผู้ประกอบรถจักรยานยนต์ (Original Equipped Market : OEM)

ในช่วงปี 2545 มียอดผลิตรถจักรยานยนต์โดยรวมประมาณ 540,360 คัน ซึ่งมีอัตราเติบโต
17.62% เมื่อเทียบกับปี 2544 ผู้ผลิตรถจักรยานยนต์ของประเทศไทยในปัจจุบัน ได้แก่ Honda ,
Suzuki , Yamaha , Kawasaki , Cagiva และ Tiger ซึ่งเป็นลูกค้ากลุ่ม OEM ของ บริษัท
อีโนเว รับเบอร์ (ประเทศไทย) จำกัด (มหาชน) ทั้งหมด ปัจจุบันบริษัทครอง Market Share
ส่วนใหญ่ในตลาดดังกล่าว

ตลาดยางทดแทน (Replacement Market)

ในช่วงปี 2545 ภาวะการแข่งขันในตลาดทดแทนสูง
เนื่องจากมีผู้ผลิตเพื่อสนองต่อตลาดทดแทนมากรายและกลุ่มผู้บริโภคหลากหลาย
สำหรับผลิตภัณฑ์ของบริษัทเพื่อสนองต่อตลาดทดแทนนั้น
บริษัทฯมุ่งเน้นสนองด้วยการออกแบบผลิตภัณฑ์ใหม่ๆ เช่นในปี 2545 ได้แก่รุ่น Eagle Grip NR 73
ซึ่งเป็นผลิตภัณฑ์คุณภาพสูง สวยงาม และปลอดภัยในการขับขี่สนองต่อตลาดเป็นต้น
สิ่งเหล่านี้รวมทั้งประสิทธิภาพของเครือข่ายในการจัดกระจายสินค้าทั่วประเทศ มีผลให้ยอดจำหน่าย
และส่วนแบ่งตลาดเพิ่มขึ้น.

ตลาดส่งออก (Export Market)

บริษัท อีโนเว รับเบอร์ (ประเทศไทย) จำกัด (มหาชน)
มียอดจำหน่ายในตลาดส่งออกเพิ่มขึ้นทุกๆปี ติดต่อกันมาตลอดนับตั้งแต่ปี พ.ศ.2540
ซึ่งเป็นปีที่เกิดวิกฤตเศรษฐกิจในภูมิภาคอาเซี่ยน โดยได้รับการส่งเสริมฐานการส่งออกจาก Inoue
Rubber Co.,Ltd (Japan) อันเป็นบริษัทแม่ รวมทั้งผลแห่งการร่วมทุนของ Inoue Rubber
Co.,Ltd. (Japan) และ Bridgestone Corporation Co.,Ltd., Japan ก่อตั้ง
Bridgestone IRC manufacturing Co.,Ltd. Japan ในปี 2543
เพื่อร่วมกันผลิตยางรถจักรยานยนต์ทั้งใน Brand “ IRC” และ Brand “Bridgestone”
ซึ่งมีผลโดยตรงต่อการเลือก บริษัท อีโนเว รับเบอร์ (ประเทศไทย) จำกัด (มหาชน)
ให้เป็นฐานการผลิตยางนอก-ยางในรถจักรยานยนต์เพื่อการส่งออกในBrandดังกล่าวแต่เพียงผู้เดียวในประเทศไทยในปัจจุบัน
ยิ่งไปกว่านี้บริษัทฯยังส่งออกผลิตภัณฑ์ยางนอก-ยางในรถจักรยานยนต์ให้แก่ผู้ประกอบรถจักรยานยนต์ทั้งในประเทศญี่ปุ่นและในยุโรป

สภาวะการตลาดชิ้นส่วนยางอุตสาหกรรม (INDUSTRIAL RUBBER PART)

การแข่งขันในตลาดยางอุตสาหกรรมยังคงความรุนแรงและต่อเนื่อง
โดยการแข่งขันในแต่ละตลาดมีความแตกต่างกันดังนี้

1.  กลุ่มลูกค้าผู้ประกอบรถยนต์และชิ้นส่วนต่อเนื่อง
    กลุ่มนี้เป็นกลุ่มใหญ่ที่มียอดการสั่งซื้อกับบริษัทประมาณ 60% ของยอดการจำหน่ายรวมของบริษัท
    ซึ่งในปีนี้ผู้ผลิตรถยนต์ทุกค่ายได้เพิ่มกำลังคนเพื่อเพิ่มผลผลิตให้เพียงพอกับความต้องการของตลาดทั้งภายในประเทศและตลาดต่างประเทศ
    ซึ่งจะเห็นได้จากยอดการประกอบรถยนต์ในปี 2545 นี้สูงถึง 588,000 คัน
    ซึ่งเป็นยอดประกอบที่ใกล้เคียงกับปีที่ประเทศไทยประกอบรถยนต์สูงสุด
    ประกอบกับปีนี้เป็นปีที่ค่ายรถยนต์ต่างๆ ผลิตรถยนต์รุ่นใหม่ๆ
    ออกสู่ตลาดเพื่อหวังเพิ่มยอดขายและเพิ่มสัดส่วนการตลาดของตนเองให้สูงที่สุดโดยใช้กลยุทธต่างๆ
    ทุกวิถีทางเพื่อช่วงชิงตลาด
    ซึ่งการขายและการประกอบรถยนต์ที่สูงขั้นนี้ส่งผลโดยตรงต่อผู้ผลิตชิ้นส่วนรวมถึง IRC
    การขายที่เพิ่มมากขึ้นมาจากยอดประกอบที่มากขึ้นและมาจากชิ้นส่วนและผลิตภัณฑ์ใหม่ที่บริษัทเสนอให้กับลูกค้าเพื่อทดแทนการนำเข้าจากต่างประเทศ
    อีกทั้งลูกค้ากลุ่มนี้ต้องการสินค้าที่มีคุณภาพและมาตรฐานที่สูงเทียบเท่ากับที่ผลิตที่ญี่ปุ่นซึ่งเราสามารถตอบสนองได้เป็นอย่างดี
    ด้วยความสามารถของการส่งมอบที่ตรงตามเวลา คุณภาพที่ได้มาตรฐานและราคาที่เป็นธรรม
    อีกทั้งการรับรองจากสถาบันต่างๆ ที่เป็นมาตรฐานสากลเป็นที่ยอมรับของลูกค้าทั้งญี่ปุ่นและยุโรป

2.  กลุ่มลูกค้าผู้ประกอบรถจักรยานยนต์และชิ้นส่วนต่อเนื่อง การสั่งซื้อผลิตภัณฑ์ของบริษัทประมาณ
    25% กลุ่มประกอบการกลุ่มนี้มีมากทั้งที่เป็นบริษัทท้องถิ่น 100% และบริษัทร่วมทุนข้ามชาติ
    เช่นเดียวกับกลุ่มผู้ผลิตรถยนต์
    ผู้ประกอบรถจักรยานยนต์ต่างเพิ่มกำลังการผลิตของตนเองเพื่อเพิ่มผลผลิตให้เพียงพอกับความต้องการของตลาดรวมทั้งที่ขายในประเทศและส่งออกไปยังประเทศใกล้เคียง
    โดยยอดการประกอบในปี 2545 คาดว่าน่าจะถึง 2.20 ล้านคัน (
    รวมยอดที่ไม่ได้ประกอบเป็นคันแต่ส่งเป็นชิ้นส่วนแยก ) โดย T. Honda
    เป็นผู้นำตลาดนี้มีสัดส่วนการ

ประกอบและจำหน่ายถึง 75% และ IRC ก็เป็นผู้ผลิตชิ้นส่วนรายใหญ่ส่งให้กับ T. Honda
และบางส่วนก็ส่งออกไปยัง Honda Vietnam ในนามของ T. Honda IRC
ได้ตอบสนองความต้องการของกลุ่มลูกค้านี้โดยร่วมกับแผนก R&D
และจัดซื้อของลูกค้าเพื่อผลิตผลิตภัณฑ์ที่ยังไม่เคยมีการผลิตมาก่อนในประเทศ เช่น FLOATING
RUBBER, BUSH SWING ARM และ TUBE AIR ซึ่งต้องใช้วิธีการและการพัฒนาร่วมกันกับลูกค้า
ซึ่งปัจจุบันก็ประสบความสำเร็จสามารถผลิตได้และเป็นที่ยอมรับของลูกค้า

3.  กลุ่มลูกค้าอะไหล่แท้และอะไหล่ทดแทน มีสัดส่วนการขายประมาณ 8% กลุ่มนี้มีลูกค้าอยู่ 2
    กลุ่มคือ
    กลุ่มผู้ใช้ของเทียมหรือของทดแทนซึ่งไม่มีการรับประกันจากห้างแต่มีข้อดีคือราคาถูกกว่าของห้างมากราว
    10-30% ตลาดกลุ่มนี้ IRC เริ่มทำตลาดเมื่อ 2-3 ปีที่ผ่านมา
    โดยมุ่งเน้นคุณภาพที่ทัดเทียมกับของแท้ที่ออกจากห้างและรับสั่งทำตามตัวอย่างของลูกค้าที่ต้องการโดยต้องไม่ละเมิดลิขสิทธิ์ของแท้จากห้าง
    ในปีนี้ IRC
    มีแผนที่จะสร้างตราผลิตภัณฑ์ของตัวเองขึ้นมาเพื่อรองรับการขยายตัวของตลาดอะไหล่ทดแทนที่ต้องการของมีคุณภาพในราคาพอประมาณ

4.  กลุ่มลูกค้าอุตสาหกรรมไฟฟ้า, อิเลคทรอนิคส์, วาลว์น้ำ, ก่อสร้างและเครื่องยนต์เกษตรกรรม
    ปัจจุบัน IRC
    เป็นผู้ผลิตชิ้นส่วนยางส่งให้กับโรงงานผลิตเครื่องยนต์เอนกประสงค์ของสยามคูโบต้า, มิตซูบิชิ
    และบางส่วนให้กับยันมาร์
    อีกทั้งยังส่งชิ้นส่วนยางหุ้มวาวล์เหล็กให้กับสยามคาสท์ไออ้อนเวรคส์เพื่อประกอบวาวล์เปิด-ปิดน้ำให้การประปานครหลวง,
    การประปาของอเมริกา, อินโดนีเซีย และอีกหลายประเทศในแถบอเมริกากลาง
    บางส่วนผลิตส่งออกไปยังญี่ปุ่น
    ในส่วนของอุปกรณ์ไฟฟ้าและอีเลคทรอนิคได้รับความไว้วางใจจากผู้ผลิตเครื่องใช้ไฟฟ้าต่างๆ
    เช่น โซนี่, ไพโอเนียร์, แคเรียร์, ฮิตาชิ และอื่นๆ อีกมาก

5.  กลุ่มลูกค้าส่งออก เป็นกลุ่มที่บริษัทมีแนวนโยบายที่จะขยายตลาดออกไปอีกทั้งการขายโดยตรง
    และขายผ่านโรงงานประกอบต่างๆ โดยผลิตภัณฑ์ที่ IRC ส่งออกเป็นอันดับต้นๆ คือ ท่อน้ำ
    และสายน้ำมันต่างๆ รวมทั้งชิ้นส่วนที่ใช้แม่พิมพ์ในการผลิต
    บางส่วนส่งออกไปยังบริษัทแม่ที่ญี่ปุ่นและบางส่วนส่งออกโดยตรงไปยังประเทศเวียดนาม
    อย่างไรก็ตามตลาดส่งออกเป็นตลาดที่มีการแข่งขันสูงมากในด้านราคาเพราะมีผู้ผลิตมากรายจากหลายประเทศซึ่งบางประเทศมีต้นทุนการผลิตที่ต่ำกว่าไทย
    เช่น ประเทศจีน แต่ด้วยคุณภาพและชื่อเสียงของ IRC
    ที่มีมานานในตลาดเมืองไทยอีกทั้งเป็นที่ยอมรับของลูกค้าชั้นนำโดยที่คุณภาพของ IRC
    อยู่ในขั้นมาตรฐานระดับสูงอันเป็นที่ยอมรับทำให้ตลาดนี้ยังมีโอกาสที่จะขยายตัวอีกมาก

    1.  การจัดหาผลิตภัณฑ์และบริการ

-   การผลิต บริษัทฯมีโรงงานผลิต 2 โรงงาน แบ่งตามสายผลิตภัณฑ์ ดังนี้

1.  โรงงานรังสิต ผลิตยางนอก-ยางใน รถจักรยานยนต์

กำลังการผลิตประมาณ - ยางนอก 6,000,000.- เส้น

กำลังการผลิตประมาณ - ยางใน 8,580,000.- เส้น

2.  โรงงานวังน้อย ผลิตชิ้นส่วนยางอุตสาหกรรม (Elastomer parts for Industrial)

กำลังการผลิตประมาณ 134,231,000.- ชิ้น

-   ข้อมูลเกี่ยวกับวัตถุดิบ

ตลอดระยะเวลา 33 ปีที่ผ่านมาบริษัทฯมุ่งมั่นที่จะผลิตยางรถจักรยานยนต์
และชิ้นส่วนยางอุตสาหกรรมที่เปี่ยมด้วยคุณภาพตลอดมา
บริษัทฯจึงให้ความสำคัญกับระบบควบคุมคุณภาพสินค้านับตั้งแต่การคัดเลือกวัตถุดิบ
การตรวจสอบและการควบคุมการผลิต จนกระทั่งการตรวจสอบผลิตภัณฑ์ก่อนและหลังการขาย
นอกจากนี้บริษัทฯยังนำระบบการจัดการด้านคุณภาพ QS 9000 มาใช้ในกระบวนการผลิต
ดังจะเห็นได้ว่าบริษัทฯได้รับการรับรองมาตรฐานผลิตภัณฑ์ยุโรป (E-MARK)
และมาตรฐานอุตสาหกรรม (มอก)

บริษัท อีโนเว รับเบอร์ (ประเทศไทย) จำกัด (มหาชน)
มีการจัดหาวัตถุดิบที่สำคัญที่ใช้ในการผลิตจากหลายแหล่งด้วยกัน
โดยเป็นบริษัทที่มีอำนาจในการต่อรองการจัดหาวัตถุดิบ
ทั้งนี้เนื่องจากบริษัทฯมีความต้องการใช้วัตถุดิบประเภทต่างๆค่อนข้างสูง
จากกำลังการผลิตที่สูงเมื่อเทียบกับผู้ผลิตอื่นๆในอุตสาหกรรมเดียวกันอีกทั้งวัตถุดิบส่วนใหญ่บริษัทสามารถจัดหาได้จากหลายแหล่ง
ปัจจุบันมีผู้จำหน่ายวัตถุดิบให้บริษัทฯประมาณ 30 ราย จากแหล่งต่างๆดังนี้

ชนิดของวัตถุดิบ แหล่งที่มา

ผ้าใบไนล่อน ไทย , ไต้หวัน , ญี่ปุ่น

ยางธรรมชาติ ไทย

ยางสังเคราะห์ ญี่ปุ่น , เกาหลี , เยอรมัน

ลวดขอบยางนอก ไทย , เกาหลี . มาเลเซีย

วาล์วยางใน ไทย , ไต้หวัน

คาร์บอนแบล็ค ไทย

เคมีภัณฑ์ต่างๆ ไทย ,อื่นๆ

ชิ้นงานเหล็ก ไทย , ญี่ปุ่น

สัดส่วนมูลค่าการซื้อวัตถุดิบในประเทศ คิดเป็น ร้อยละ 70

สัดส่วนมูลค่าการซื้อวัตถุดิบต่างประเทศ คิดเป็น ร้อยละ 30

อนึ่งบริษัทฯมิได้มีการซื้อวัตุดิบจำเพาะรายหนึ่งรายใดเกินกว่าร้อยละ 30 ของมูลค่าวัตถุดิบทั้งหมด
และไม่ได้มีวัตถุดิบชนิดใดมีต้นทุนเกินกว่าร้อยละ 50 ของต้นทุนผลิตรวม

วัตถุดิบหลักที่สำคัญในการผลิตได้แก่ ยางธรรมชาติ , ยางสังเคราะห์ , ผงคาร์บอนแบล็ค ,
เส้นลวดขอบยาง ฯลฯ บริษัทฯมีนโยบายในการจัดหาวัตถุดิบทุกชนิด โดยพิจารณาจากคุณภาพ
ราคาและผู้ผลิตเป็นหลัก สำหรับปัญหาเกี่ยวกับการจัดซื้อโดยรวมแล้วก็มีปัญหาบ้าง
ในปีที่ผ่านมาจากราคาวัตถุดิบหลักคือ ยางธรรมชาติได้มีการปรับราคาขึ้นอย่างต่อเนื่องเกือบเท่าตัว
ซึ่งจะมีผลกระทบต่อต้นทุนของบริษัทฯพอสมควร
และปัญหาเกี่ยวกับสภาวะการณ์ราคาน้ำมันดิบโลกที่ผันผวนและมีผลกระทบโดยรวม
แต่ทางบริษัทฯได้ใช้ความพยายามอย่างยิ่งในการดำเนินการจัดซื้อจัดหาวัตถุดิบ
ตลอดจนการใช้เทคโนโลยีในเชิงวิศวกรรมคุณค่าเพื่อเสริมสร้างประสร้างประสิทธิภาพในกระบวนการดังกล่าว
ส่วนในด้านคุณภาพวัตถุดิบไม่มีปัญหาใดๆ

1.  ผลกระทบต่อสิ่งแวดล้อม

บริษัทฯมีโรงงานการผลิตผลิตภัณฑ์ของบริษัทอยู่ในจังหวัดปทุมธานีและพระนครศรีอยุธยาสำหรับวัตถุดิบที่ใช้ในการผลิตคือ
ยางธรรมชาติ , ยางสังเคราะห์ , ผงคาร์บอน , ผ้าใบที่ใช้ใน-อุตสาหกรรมยาง สารเคมี
และเส้นลวดสำหรับการสร้างขอบวงล้อ

ในส่วนของสภาวะสิ่งแวดล้อม
การดำเนินงานของโรงงานอยู่ภายใต้การควบคุมของสำนักงานอุตสาหกรรมจังหวัด
และกรมโรงงานอุตสาหกรรม
โดยบริษัทได้ปฏิบัติตามกฎหมายอย่างเคร่งครัดตลอดมาโดยเฉพาะอย่างยิ่งในเรื่องการปรับปรุงแก้ไขกระบวนการผลิตที่อาจส่งผลกระทบต่อสิ่งแวดล้อมทั้งในโรงงานและชุมชนใกล้เคียงเพื่อป้องกันและลดผลกระทบจากมลภาวะต่างๆ
เช่น ฝุ่น อันเนื่องมาจากการผลิต
ตลอดจนการดำเนินการอื่นๆโดยยึดมั่นในการจัดการควบคุมป้องกันมลภาวะที่เกี่ยวข้องกับการประกอบการและปรับปรุงสิ่งแวดล้อมอย่างต่อเนื่อง
โดยมีการนำไปปฏิบัติอย่างจริงจังและสม่ำเสมอ
จนปัจจุบันสามารถควบคุมอยู่ในระดับมาตรฐานของราชการแล้ว

นอกจากนี้ทางบริษัทยังได้แต่งตั้งเจ้าหน้าที่ของบริษัทเพื่อดูแลและรับผิดชอบด้านสิ่งแวดล้อม
และปฏิบัติตามกฎหมายด้านสิ่งแวดล้อมอย่างเคร่งครัด
อีกทั้งยังมีนโยบายและระบบควบคุมมิให้มีผลกระทบต่อสิ่งแวดล้อมที่ชัดเจนเพื่อพัฒนาให้เป็นสถานประกอบการที่ถูกสุขอนามัยไม่มีผลกระทบต่อสิ่งแวดล้อมด้วยจิตสำนึกในความรับผิดชอบต่อพนักงานและชุมชน

3.5 งานที่ยังไม่ส่งมอบ

  - ไม่มี -